11)

Lisätään 125 artiklan jälkeen uusi luku ja siihen sisältyvät neljä artiklaa seuraavasti: ”11 a luku SOVINTORATKAISU UNIONIN YLEISEN TUOMIOISTUIMEN ALOITTEESTA SEUT 270 ARTIKLAN NOJALLA VIREILLE PANNUISSA ASIOISSA 125 a artikla Menettelytavat 1. Unionin yleinen tuomioistuin voi asian käsittelyn missä tahansa vaiheessa tutkia mahdollisuuksia päästä varsinaisten asianosaisten välillä kokonaan tai osittain sovintoratkaisuun. 2. Unionin yleinen tuomioistuin antaa sovintoratkaisun etsimisen esittelevän tuomarin, jota kirjaaja avustaa, tehtäväksi. 3. Esittelevä tuomari voi ehdottaa yhtä tai useaa ratkaisua, jolla riita voidaan saada päättymään, ryhtyä asianmukaisiin toimiin sovintoratkaisun helpottamiseksi sekä panna täytäntöön tässä tarkoituksessa päättämänsä toimet. Esittelevä tuomari voi erityisesti a) kehottaa varsinaisia asianosaisia toimittamaan tietoja b) kehottaa varsinaisia asianosaisia toimittamaan asiakirjoja c) kutsua neuvotteluihin varsinaisten asianosaisten edustajat, varsinaiset asianosaiset henkilökohtaisesti tai toimielimen virkamiehen tai toimihenkilön, jolla on kelpoisuus neuvotella mahdollinen sovinto d) tavata c alakohdassa tarkoitettujen neuvottelujen yhteydessä kutakin varsinaista asianosaista erikseen, jos nämä siihen suostuvat. 4. Tämän artiklan 1–3 kohtaa sovelletaan myös välitoimimenettelyssä. 125 b artikla Varsinaisten asianosaisten sovinnon vaikutukset 1. Jos varsinaiset asianosaiset päättävät oikeusriidan tekemällä sovinnon esittelevän tuomarin edessä, ne voivat pyytää, että tämän sovinnon ehdot todetaan esittelevän tuomarin ja kirjaajan allekirjoittamassa asiakirjassa. Tämä asiakirja annetaan tiedoksi varsinaisille asianosaisille, ja se on todistusvoimainen. 2. Asia poistetaan rekisteristä puheenjohtajan perustellulla määräyksellä. Varsinaisten asianosaisten tekemän sovinnon ehdot merkitään asian rekisteristä poistamista koskevaan määräykseen varsinaisen asianosaisen pyynnöstä, jos toinen varsinainen asianosainen suostuu tähän. 3. Puheenjohtaja määrää oikeudenkäyntikuluista sovinnon mukaisesti tai, jos oikeudenkäyntikuluista ei ole sovittu, harkintansa mukaan. Puheenjohtaja määrää tarvittaessa väliintulijan oikeudenkäyntikuluista 138 artiklan mukaisesti. 125 c artikla Erillinen rekisteri ja erillinen asiakirja-aineisto 1. Asiakirjat, jotka on toimitettu 125 a artiklassa tarkoitetussa menettelyssä sovintoratkaisuun pääsemiseksi, — merkitään erilliseen rekisteriin, johon ei sovelleta 36 ja 37 artiklan määräyksiä — arkistoidaan asiaa koskevasta asiakirja-aineistosta erilliseksi asiakirja-aineistoksi. 2. Asiakirjat, jotka on toimitettu 125 a artiklassa tarkoitetussa menettelyssä sovintoratkaisuun pääsemiseksi, saatetaan varsinaisten asianosaisten tietoon lukuun ottamatta asiakirjoja, jotka kukin varsinainen asianosainen on ilmaissut esittelevälle tuomarille 125 a artiklan 3 kohdan d alakohdassa tarkoitettujen erillisten tapaamisten yhteydessä. 3. Varsinaisilla asianosaisilla on oikeus tutustua 1 kohdassa tarkoitettuun asiaa koskevasta asiakirja-aineistosta erilliseen asiakirja-aineistoon sisältyviin asiakirjoihin lukuun ottamatta asiakirjoja, jotka kukin varsinainen asianosainen on ilmaissut esittelevälle tuomarille 125 a artiklan 3 kohdan d alakohdassa tarkoitettujen erillisten tapaamisten yhteydessä. 4. Väliintulijalla ei ole oikeutta tutustua 1 kohdassa tarkoitettuun asiaa koskevasta asiakirja-aineistosta erilliseen asiakirja-aineistoon sisältyviin asiakirjoihin. 5. Asianosaiset voivat kirjaamossa tutustua 1 kohdassa tarkoitettuun erilliseen rekisteriin. 125 d artikla Sovintoratkaisu ja oikeudenkäyntimenettely Unionin yleinen tuomioistuin ja varsinaiset asianosaiset eivät saa käyttää oikeudenkäyntimenettelyssä näkemyksiä, ehdotuksia tai tarjouksia, jotka on esitetty sovintoratkaisuun pyrittäessä, tai tuolloin tehtyjä myönnytyksiä tai laadittuja asiakirjoja.”